Vrou gevonnis wat 13-jarige verkragArgieffoto Natasha Kara, woordvoerder van die Nasionale Vervolgingsgesag (NVG), het gesê die voorval het in Mei 2013 in Dalton, sowat 50 km van Pietermaritzburg plaasgevind. “Die beskuldigde en die slagoffer se ouers was bure. Die beskuldigde se foon het op die betrokke dag by die seun se ouers se huis gelaai aangesien sy nie elektrisiteit gehad het nie.” Volgens Kara het die seun later die selfoon na die vrou se huis geneem. “Sy het hom gevra om seks met haar te hê maar hy het geweier waarna sy hom gedreig het. Die vrou het haar klere uitgetrek waarna sy hom gedwing het om sy klere uit te trek en sy seks gehad het met hom. Sy het die seun gedwing om die huis deur die agterdeur te verlaat. Die seun is terug huis toe en het sy ouma vertel wat gebeur het.” Die vrou se regsverteenwoordiger het in die hof aangevoer dat sy ŉ enkelma is en dat sy ten tyde van die verkragting onder die invloed van alkohol was. Die staatsaanklaer Richard Mkhize het egter aangevoer dat die beskuldigde van beter moes weet aangesien sy self ŉ ma is. Volgens Mkhize het die vrou ook nie berou oor haar aksies getoon of verantwoordelikheid daarvoor geneem nie. Die vrou is tot tien jaar tronkstraf gevonnis en haar naam sal in die nasionale register vir seksoortreders aangebring word. Die hof het ook gelas dat sy nie met kinders mag werk nie. Die NVG het die vonnis verwelkom.